b'\n_START_ARTICLE_\nKahvittelu\n_START_PARAGRAPH_\nKahvittelu, kahvitarjoilu tai kahvinjuonti (ruots. fika) on erityisesti Suomessa ja Ruotsissa yleinen sosiaalinen instituutio, jossa kokoonnutaan juomaan kahvia sek\xc3\xa4 sy\xc3\xb6m\xc3\xa4\xc3\xa4n makeita ja suolaisia leivonnaisia ja samalla keskustelemaan. Kahvittelu voi olla ty\xc3\xb6nteon tai kotiaskareet keskeytt\xc3\xa4v\xc3\xa4 tauko, kotiin kutsutuille vieraille laadittava, ruokailua kevyempi tarjoilu, ty\xc3\xb6paikan tai j\xc3\xa4rjest\xc3\xb6el\xc3\xa4m\xc3\xa4n kokoustarjoilu tai pist\xc3\xa4ytyminen kahvilassa joko yksin tai isommassa seurueessa. Perinteiset tavat tarjoilla kahvia ja leivonnaisia ovat valmiiksi katettu istumap\xc3\xb6yt\xc3\xa4 pienemm\xc3\xa4lle seurueelle tai noutop\xc3\xb6yt\xc3\xa4periaatteeseen perustuva seisomap\xc3\xb6yt\xc3\xa4 isommalle seurueelle esimerkiksi juhlissa._NEWLINE_Kahvittelu on enemm\xc3\xa4nkin yhdess\xc3\xa4oloa korostava sosiaalinen tapahtuma ja virkist\xc3\xa4ytymiseen tarkoitettu tauko kuin varsinainen ruokailuhetki. Pohjoismaisessa kahvikulttuurissa pelk\xc3\xa4n kahvin juonti ei kuitenkaan yleens\xc3\xa4 riit\xc3\xa4, vaan perinteisesti kahvin kanssa tarjotaan kahvileip\xc3\xa4\xc3\xa4 (ruots. fikabr\xc3\xb6d) eli pullaa, viinereit\xc3\xa4, kakkuja, keksej\xc3\xa4 tai pikkuleipi\xc3\xa4. Ruokaisampi kahvitarjoilu syntyy suolaisista leivonnaisista, kuten karjalanpiirakoista, pasteijoista, voileivist\xc3\xa4 tai voileip\xc3\xa4kakusta.\n_START_SECTION_\nKahvip\xc3\xb6yt\xc3\xa4 ja sen antimet\n_START_PARAGRAPH_\nRuotsalaisen kahvip\xc3\xb6yd\xc3\xa4n runsaudessa perinteinen minimitavoite on kolme erilaista leivonnaista, jos kestitet\xc3\xa4\xc3\xa4n vieraita. Arkisessa kahvip\xc3\xb6yd\xc3\xa4ss\xc3\xa4 riitt\xc3\xa4\xc3\xa4 1\xe2\x80\x932 lajia. Juhlap\xc3\xb6yd\xc3\xa4ksi edellytettiin katettavaksi niin sanottu seitsem\xc3\xa4n sortin kahvip\xc3\xb6yt\xc3\xa4. Yksi niist\xc3\xa4 on perinteisesti tavallinen viipaloitu pitkopulla, joka kahvietiketin mukaan tulee nauttia aina ennen hienompia leivonnaisia; t\xc3\xa4st\xc3\xa4 on syntynyt nimitys pakkopulla, jota k\xc3\xa4ytet\xc3\xa4\xc3\xa4n kielikuvana my\xc3\xb6s muusta v\xc3\xa4ltt\xc3\xa4m\xc3\xa4tt\xc3\xb6m\xc3\xa4st\xc3\xa4, joka on vain teht\xc3\xa4v\xc3\xa4 pois._NEWLINE_Kahvin ohella on kohteliasta tarjoilla halukkaille vaihtoehtona teet\xc3\xa4. Lapsille tarjoillaan yleens\xc3\xa4 mehuja tai virvoitusjuomia.\n_START_SECTION_\nVastine iltap\xc3\xa4iv\xc3\xa4teelle\n_START_PARAGRAPH_\nPohjoismainen kahvittelu vastaa monella tavoin anglosaksisen kulttuurin teehetke\xc3\xa4 leivonnaisineen (iltap\xc3\xa4iv\xc3\xa4tee, kello viiden tee), joskin Britanniassa ja Australiassa sanalla tea voidaan kutsua my\xc3\xb6s varsinaista ateriaa.\n_START_SECTION_\nKahvikutsut\n_START_PARAGRAPH_\nKahvikutsut tulivat muotiin 1700-luvulla Saksassa porvarisrouvien kesken iltap\xc3\xa4ivisin. Sielt\xc3\xa4 tapa levisi Ruotsiin ja Suomeen, aluksi muun muassa naisten vastineeksi miesten alkoholink\xc3\xa4yt\xc3\xb6lle. Maissa, joissa lounas nautitaan iltap\xc3\xa4ivisin, naisten keskeiset kahvihetket sijoittuivat klo 11 tienoille._NEWLINE_Vuonna 1915 julkaistun k\xc3\xa4yt\xc3\xb6soppaan Seurustelusta ja sen tavoista mukaan \xe2\x80\x9dkahvikekkerit\xe2\x80\x9d olivat 1900-luvun alun suomalaisissa seurapiireiss\xc3\xa4 yleisempi\xc3\xa4 kuin kallimmat p\xc3\xa4iv\xc3\xa4llis- tai illalliskutsut, saati tanssiaiset. Kahville kutsuttiin postittamalla pienet kutsukortit paria p\xc3\xa4iv\xc3\xa4\xc3\xa4 etuk\xc3\xa4teen. Pienemmill\xc3\xa4 kekkereill\xc3\xa4 istuttiin p\xc3\xb6yd\xc3\xa4n ymp\xc3\xa4rill\xc3\xa4 ja juteltiin, samalla kun tehtiin k\xc3\xa4sit\xc3\xb6it\xc3\xa4 ja kenties soitettiin ja laulettiin. Suurempi seurue hoidettiin seisovan kahvip\xc3\xb6yd\xc3\xa4n avulla yleens\xc3\xa4 em\xc3\xa4nn\xc3\xa4n itse tarjoilemana, ja siin\xc3\xa4 k\xc3\xa4yty\xc3\xa4\xc3\xa4n kukin vieras etsi itse paikkansa salista. Arvokkaimmat vanhemmat rouvat istuivat salissa parhailla tuoleilla, nuoret naiset sivupenkeill\xc3\xa4 tai viereisiss\xc3\xa4 huoneissa. T\xc3\xa4llaisista naisten kahvikutsuista kehittyiv\xc3\xa4t my\xc3\xb6s hyv\xc3\xa4ntekev\xc3\xa4isyyteen keskittyv\xc3\xa4t ompeluseurat._NEWLINE_Suomessa kahvikutsut ovat suosittuja perhejuhlien kuten risti\xc3\xa4isten, syntym\xc3\xa4p\xc3\xa4ivien, valmistujaisten ja kihlajaisten vietossa. Niiden kestoaikaa ei yleens\xc3\xa4 ole rajattu kuten cocktailtilaisuuksien, vaan yst\xc3\xa4v\xc3\xa4t ja sukulaiset voivat viipy\xc3\xa4 pidemp\xc3\xa4\xc3\xa4nkin. Ennen kahvia ja kahvileipi\xc3\xa4 voidaan tarjota voileipi\xc3\xa4, voileip\xc3\xa4kakkua tai muuta pikkusuolaista, jos juhliin on esimerkiksi tultu pitk\xc3\xa4n matkan takaa.\n_START_SECTION_\nKahvitauko ja kahvihuone\n_START_PARAGRAPH_\nSuomen tai Ruotsin ty\xc3\xb6aikalaki ei tunne erityisi\xc3\xa4 kahvitaukoja, vaan ne perustuvat ty\xc3\xb6paikalla noudatettuun k\xc3\xa4yt\xc3\xa4nt\xc3\xb6\xc3\xb6n, jota useimmat ty\xc3\xb6nantajat noudattavat. Teollisuudessa ja muussa suorittavassa ty\xc3\xb6ss\xc3\xa4 kahvitauot aamu- ja iltap\xc3\xa4iv\xc3\xa4n puoliv\xc3\xa4liss\xc3\xa4 ovat ty\xc3\xb6paikoilla yleisi\xc3\xa4 Suomessa ja Ruotsissa. Kahvittelu k\xc3\xa4sitteen\xc3\xa4 on tuttu my\xc3\xb6s Saksassa (saks. Kaffee und Kuchen), josta se Pohjoismaihin 1700-luvulla tulikin, mutta saksalaisilla ty\xc3\xb6paikoilla sit\xc3\xa4 harrastetaan vain erikoistilaisuuksissa, kuten jonkun el\xc3\xa4kkeelle j\xc3\xa4\xc3\xa4mist\xc3\xa4 juhlittaessa. Niinp\xc3\xa4 Ruotsia ja Suomea pidet\xc3\xa4\xc3\xa4n maailman ainoina maina, joissa kahvittelu on p\xc3\xa4ivitt\xc3\xa4inen k\xc3\xa4yt\xc3\xa4nt\xc3\xb6 ty\xc3\xb6paikoilla._NEWLINE_Perinteinen tapa pit\xc3\xa4\xc3\xa4 kahvitauko ty\xc3\xb6paikalla oli aiemmin oma termospullo, jossa tuotiin mukana kotona keitetty\xc3\xa4 kahvia. T\xc3\xa4m\xc3\xa4 k\xc3\xa4yt\xc3\xa4nt\xc3\xb6 jatkuu ulkot\xc3\xb6iss\xc3\xa4 kaukana asutuksesta. Nykyisin ty\xc3\xb6paikoille on usein j\xc3\xa4rjestetty erityinen kahvihuone, ty\xc3\xb6ntekij\xc3\xb6iden keitti\xc3\xb6m\xc3\xa4inen taukotila kahvinkeittimineen ja j\xc3\xa4\xc3\xa4kaappeineen. Kahvi on joko ty\xc3\xb6nantajan tarjoamaa tai kahvittelijat maksavat tietyn summan itse ty\xc3\xb6paikan kahvikassaan, joka voi olla pieni rahalipas kahvihuoneessa. Keittimen ja kahvikassan voi korvata kolikkok\xc3\xa4ytt\xc3\xb6inen kahviautomaatti._NEWLINE_Jos kahvitauon aika on m\xc3\xa4\xc3\xa4r\xc3\xa4tty, kuten teollisuusty\xc3\xb6ss\xc3\xa4, kahvitauko voi olla ty\xc3\xb6paikan t\xc3\xa4rke\xc3\xa4 p\xc3\xa4ivitt\xc3\xa4inen sosiaalinen tapahtuma, johon kaikkien oletetaan osallistuvan. Nykyisin yh\xc3\xa4 useammin ty\xc3\xb6paikkojen kahvihuoneessa k\xc3\xa4yd\xc3\xa4\xc3\xa4n pitkin p\xc3\xa4iv\xc3\xa4\xc3\xa4 omien t\xc3\xb6iden salliessa. Toimivaa kahvihuonetta kuvataan \xe2\x80\x9dyrityksen tietotoimistona\xe2\x80\x9d, jossa ty\xc3\xb6h\xc3\xb6n liittyv\xc3\xa4 hiljainen tieto liikkuu tehokkaasti ty\xc3\xb6ntekij\xc3\xa4lt\xc3\xa4 toiselle. Kahvihuone ja yhteiset kahvitauot lis\xc3\xa4\xc3\xa4v\xc3\xa4t ty\xc3\xb6paikan yhteis\xc3\xb6llisyytt\xc3\xa4 ja verkostoitumista ja toimii ensiapuna ty\xc3\xb6ongelmien ratkaisuun.'